Castilla-La Mancha
Store norske leksikon,Geografi,Verdens geografi,Europa,Spanias geografi
Castilla-La Mancha er en autonom region i Spania som omfatter provinsene Albacete, Ciudad Real, Cuenca, Guadalajara og Toledo. Arealet er 79 461 kvadratkilometer og innbyggertallet er 2 041 600 (2018). Hovedstaden er Toledo. Den største byen i regionen er Albacete.
Natur Regionen opptar den sørøstlige delen av den spanske høyslette (meseta). Fjellkjeden Montes de Toledo (1000–1450 meter over havet) deler slettelandet i en nordlig del (La Alcarría) som drenerer til Tajo, og en sørøstlig del (La Mancha) som drenerer til Guadiana. Regionen avgrenses i nordøst av Sierra de Cuenca, mens den i sør grenser mot Sierra Morena. Befolkning Avfolkningen har vært spesielt stor i fjellstrøkene i Cuenca og Guadalajara, mens provinshovedstedene har doblet sitt innbyggertall siden 1900. Næringsliv I dag er servicenæringen den største sektoren innen økonomien. Innenfor jordbruket dominerer særlig korn (hvete), vin og oliven, og det er betydelig produksjon av honning. Husdyroppdrett (sauer, svin, geiter) står for 1/3 av jordbruksproduksjonen, og er konsentrert til provinsen Guadalajara. I La Mancha drives jordbruket av storgods (latifundios), mens nord for Tajo er småbruk (minifundios) det vanlige. Regionen produserer halvparten av landets vin.Kvikksølvgruvene ved Almadén har betydelig produksjon. I Puertollano i provinsen Ciudad Real er det bygd opp en petrokjemisk industri. Industrien er ellers beskjeden. Kjernekraftverket Trillo i provinsen Guadalajara kom i produksjon i 1988 og har en driftslisens som varer fram til 2024. Les mer i Store norske leksikon Spanias geografi